
Nagyenergiájú lézerimpulzusok nemlineáris poszt-kompressziójának 3+1D szimulációja vékony die-lektrikum lemezekben

A nagyenergiájú néhány optikai ciklusból álló lézerimpulzusok elengedhetetlen eszközökké váltak az attoszekundumos impulzusok létrehozásában felületi magasharmonikus keltés révén. A lézeres iongyorsítási kutatások alapján a két- és egyciklusú lézerimpulzusok megfelelő energiával nagy hatásfokú neutron generálása is alkalmasak, amely révén radioaktív hulladékok transzurán transzmutáláshoz is felhasználhatóak lehetnek. A lézererősítő rendszerek spektrális limitációi miatt a néhány optikai ciklusból álló impulzusok általában nem érhetőek el. Nemlineáris optikai folyamatok felhasználásával a lézerimpulzusok spektruma azonban kiszélesíthető, és a folyamat során akkumulálódott spektrális fázist utólag kompenzálva akár egy optikai ciklusú impulzushossz is elérhető. Eddig három főbb metódust javasoltak a lézerimpulzusok poszt-kompressziójára, ezek közül a nagyenergiájú impulzusok esetén a legígéretesebb a vékony lemezek sorozatán alapuló elrendezés. A vékonylemezes metódus magas transzmissziója mellett viszonylag kompakt, illetve rugalmasan változtatható a spektrális szélesedés a lemezen alkalmazott csúcsintenzitás hangolásával. A módszer hátránya, hogy a nyalábprofil inhomogenitása közvetlenül megjelenik a spektrum térbeli eloszlásában, vagyis jelentős tér-időbeli csatolódások jelenhetnek meg. A tér-időbeli torzulások elemzésére kifejlesztettem egy 3+1 dimenziós numerikus szimulációs környezetet, amely segítségével elvégezhető a vékonylemezes elrendezések optimalizációja. A szimuláció legnagyobb előnye más megvásárolható vagy open-source kódokhoz képest, hogy a lineáris terjedések során a fejlett Fourier-transzformációt használja, amellyel matematikailag egzakt módon tud korlátlan nagyságú terjedést szimulálni akár egy asztali számítógépen is.
Dolgozatomban tárgyalom a numerikus szimuláció matematikai és fizikai alapjait, bemutatom annak működését. Emellett validálom a szimulációt az irodalomban fellelhető kísérleti eredményekkel történő összehasonlítással. Végül pedig megvizsgálom egy kísérletileg megvalósítható elrendezés működését az ELI-ALPS SYLOS Experimental Alignment lézerének kimeneti paramétereire nézve.



